**(Exper)tiză**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-am petrecut o clipă pe-aleile-nserării

Cu paşi mărunţi, iubite, când cinici, când distanţi,

Am rătăcit degrabă penumbrele răbdării

Şi-am învăţat cu timpul că suntem ignoranţi.

Amestecând în joacă emoţii şi arsenic,

I-am invitat pe alţii să guste din pahar,

Înşelător păcatul din fructul cel edenic

Ameţitor de dulce şi dureros de-amar.

Azi ne privim cu teamă, nostalgici câteodată,

Ne suplinesc absenţa o Evă şi-un călău,

La marginile lumii mai stă crucificată

Iubirea mea ce poartă şi-acum numele tău.

- Ieri ne-am propus, iubito, să explorăm plăcerea

Cu pași mărunți sau repezi, cu litere de foc,

Când tumultoși ca lava, când îmbinând tăcerea

Cu alfabetul vieții lipsit de echivoc.

Am rătăcit prin Eden și-am străbătut Infernul,

Iubirea am gustat-o și-n piept am găzduit

O pasiune vie ce-mi penetrează sternul

Mai tandră ca romanța. Pe-o lamă de cuțit

Alunecăm prin vreme, tu mă petreci pe-aleea

Destinului ce pașii mi-i poartă amprentați

Într-o poveste-n care ești doar a mea, femeia

Care-mi descuie gândul cu ochii migdalați.

Liliana Trif Ioan Grigoraș